### Beslutning

Anbefales.

Joakim Johnsen (Frit Borgerligt Fællesskab) stemmer imod.

### Sagsfremstilling

## Resume og sagens baggrund

På investeringsoversigten for 2022 til 2026 er der afsat et samlet rådighedsbeløb på 37,3 mio. kr. til at etablere et kulturhus i [adresse]. Der blev frigivet 1,0 mio. kr. på mødet i Kommunalbestyrelsen den 14. september 2022, 2,0 mio. kr. på mødet den 26. april 2023 og 1,5 mio. kr. på mødet den 27. maj 2025. Dermed udgør restrådighedsbeløbet 32,8 mio. kr.

Der skal træffes beslutning om at give en anlægsbevilling på 5,0 mio. kr. til de kommende projekteringsydelser finansieret af restrådighedsbeløbet.

## Indstillinger

Direktøren indstiller, at der gives en anlægsbevilling på i alt 5,0 mio. kr. i 2025 finansieret af det afsatte rådighedsbeløb til at etablere et kulturhus i [adresse].

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

På investeringsoversigten for 2022 til 2026 er der afsat et samlet rådighedsbeløb på 37,3 mio. kr. (inklusive fremskrivning) til at etablere et kulturhus i [adresse].

Projektet er blevet forsinket, idet den oprindelige totalrådgiver på projektet vurderede, at projektet ikke kunne gennemføres inden for den afsatte projektøkonomi, og da samarbejdet med den pågældende rådgiver er ophørt. I den forbindelse har Kommunalbestyrelsen drøftet det videre forløb og besluttet, at der igangsættes et nyt rådgiverudbud vedrørende etableringen af et kulturhus i [adresse] med afsæt i en ny revideret økonomisk ramme, som er 15 mio. kr. højere end den oprindelige ramme, og som indgår i budgetovervejelserne for 2027.

Kommunalbestyrelsen har på mødet den 14. september 2022 frigivet 1,0 mio. kr., som er anvendt til de indledende forundersøgelser, herunder opmåling og miljøscreening, af det tidligere pakhus samt rådgivning i forbindelse med dispositions- og projektforslaget. Desuden blev der på Kommunalbestyrelsesmødet den 26. april 2023 frigivet 2,0 mio. kr., som er anvendt til bygherrerådgivning, udarbejdelse af projektforslag samt yderligere forundersøgelser. På Kommunalbestyrelsesmødet den 27. maj 2025 blev der frigivet 1,5 mio. kr., som er anvendt på supplerende undersøgelser, revidering af udbudsmaterialet og genudbud af totalrådgiverydelsen. Dette genudbud er nu gennemført, og der er tegnet kontrakt med en ny totalrådgiver. Den nye totalrådgiver er nu gået i gang med den videre projektering.

Der søges om en anlægsbevilling på 5,0 mio. kr. til de kommende projekteringsydelser, herunder myndighedsprojekt, udbudsprojekt, kontrahering og udførelsesprojekt.

## Økonomiske konsekvenser

Der er afsat et samlet rådighedsbeløb på i alt 37,3 mio. kr.

Det bemærkes, at restrådighedsbeløbet efter frigivelse af 5,0 mio. kr. udgør 27,8 mio. kr.

De afledte driftsomkostninger indarbejdes i det administrative budget året efter opførelse.

[adresse] bemærkninger er indarbejdet i sagen.